Ruotsalaismedian mukaan kaksi sosiaalityöntekijää huumattiin hiljattain Pohjois-Ruotsissa kannabisleivoksilla. Asiasta kertoo muun muassa Ruotsin televisio.

Sosiaaliviranomaiset olivat kotikäynnillä nuoren miehen luona Norrbottenin Bodenissa. Syötyään miehen tarjoamia muffinsseja kaksikkoa alkoi huimata ja he päätyivät sairaalahoitoon.

Kotietsinnän tehnyt poliisi takavarikoi tarjoilut tarkempaa analyysia varten, jolloin niistä löytyi synteettisiä kannabinoideja. Niitä ei ole vielä ehditty kirjata lakiin huumausaineiksi.

Muffinssimies kiistää tienneensä, että leipomukset sisältivät huumaavia aineita. Ruotsin television mukaan poliisin on vaikea epäillä miestä myöskään pahoinpitelystä, sillä hän sanoo saaneensa herkut joltakulta muulta.